- నోట్లరద్దుతో పరపతికి దెబ్బ..జీఎస్టీతో ఎగుమతులు తలకిందులు
- ఆర్బీఐ నివేదిక
ప్రధాని మోడీ తీసుకున్న ఆ రెండు నిర్ణయాలు దేశఆర్థికవ్యవస్థను ఛిన్నాభిన్నం చేశాయని ఆర్థిక రంగనిపుణులు చెబుతున్నా బీజేపీ సర్కారు మాత్రం అలాంటిదేమీలేదని వాదిస్తున్నది. నోట్ల రద్దు,జీఎస్టీతో చిన్నపరిశ్రమలు చితికిపోయాయి. కోట్లాదిమంది ఉపాధి కోల్పోయి రోడ్డున పడ్డారు. ఇప్పుడు ఈ వాస్తవాలను ఆర్బీఐ వెల్లడించింది.
న్యూఢిల్లీ: నోట్ల రద్దు, హడావుడిగా జీఎస్టీని అమలులోకి తేవడం వల్ల సూక్ష్మ, చిన్న,మధ్య తరహా పరిశ్రమల మీద దెబ్బ మీద దెబ్బ పడినట్టయిందని ఆర్బీఐ వరుస నివేదికల్ని చూస్తే అర్థమవుతోంది. 2016 నవంబర్‌ 8న పెద్ద నోట్లను రద్దు చేసిన తర్వాత చిన్న పరిశ్రమల పరపతి దెబ్బతిన్నదని ఆర్బీఐ నివేదికలు వెల్లడించాయి. ఆ తర్వాత 2017, జులై 1 నుంచి హడావుడిగా జీఎస్టీని అమలులోకి తేవడం వల్ల ఎగుమతులపై వ్యతిరేక ప్రభావం చూపి పరపతి మరింత దెబ్బ తిన్నదని నివేదికలు స్పష్టం చేశాయి. ఎగుమతులపై నోట్టరద్దుకన్నా జీఎస్టీ వ్యతిరేక ప్రభావం అధికంగా ఉన్నట్టు నివేదికలు తెలిపాయి. దీంతో,చిన్నపరిశ్రమలకు బ్యాంకుల నుంచి రుణాలు పొందే అవకాశాలు మరింత క్షీణించాయి. ఫలితంగా పారిశ్రామిక వృద్ధిరేటు మందగించింది.
ఆర్బీఐ నివేదిక ప్రకారం మొత్తంగా పరిశ్రమల పరపతి 2017 జూన్‌లో 1.1 శాతం తగ్గింది. జీఎస్టీని అమలులోకి తెచ్చిన ఏడాదికి కూడా పూర్వస్థితికి చేరుకోలేదని ఆర్బీఐ తాజా(2018 జూన్‌) నివేదికలో వెల్లడైంది. దీని ప్రకారం పరపతి వృద్ధి గతేడాదికన్నా 0.9 శాతం మాత్రమే. అంటే..కోల్పోయిన పరపతి పూర్తిస్థాయిలలో తిరిగి రాలేదు. చిన్న పరిశ్రమల విషయంలో ఈ వృద్ధి 0.7 శాతం మాత్రమే. ఈ ఏడాది మార్చి నెలతో పోలిస్తే చిన్న పరిశ్రమల పరపతి 2.4 శాతం తగ్గింది. అంటే..చిన్న పరిశ్రమల పరిస్థితి ఎగుడు, దిగుడుగా కొనసాగుతోంది. చిన్న పరిశ్రమలు పొందే రుణాల్లో 90 శాతం బ్యాంకుల నుంచేనన్నది గమనార్హం. అది కూడా ప్రభుత్వరంగ బ్యాంకుల(పీఎస్‌బీల) నుంచే అధికం. చిన్న పరిశ్రమల నిరర్థక ఆస్తులు(మొండి బకాయిలు) కూడా పీఎస్‌బీల్లోనే అధికం.
మీ స్నేహితులకు రికమెండ్ చెయ్యండి